**זוראן דרגיץ'** (בסלובנית: **Zoran Dragić**; נולד ב-22 ביוני 1989) הוא כדורסלן סלובני, המשחק בקבוצת סאסקי בסקוניה מליגת העל הספרדית והיורוליג, וכן בנבחרת סלובניה. אחיו הצעיר של הכדורסל גוראן דרגיץ'.

קריירה מקצועית
--------------

### השנים הראשונות

בשנת 2004 החל דרגיץ' לשחק באופן מקצועי, בקבוצת "איליריה" מעיר הולדתו ליובליאנה, אשר שיחקה בליגת המשנה הסלובנית. שנה לאחר מכן עבר לשחק בקבוצת "יאנצ'ה", ולקראת עונת 2006/2007 חתם בקבוצת סלובן ליובליאנה מליגת העל הסלובנית. בארבע עונותיו עם סלובן הציג שיפור הדרגתי, עד שנהיה השחקן הבולט שלה בעונת 2009/2010, עם ממוצע של 15.8 נקודות למשחק.

בין השנים 2010–2012 שיחק עבור קרקה נובו מסטו. בשתי עונותיו בקבוצה זכה עמה באליפות ליגת העל הסלובנית, בעודו קולע 12.1 נקודות בממוצע למשחק.

לקראת עונת 2012/2013 עבר לשחק באוניקאחה מאלגה הספרדית, אשר השתתפה ביורוליג. בעונתו השנייה במאלגה סייע לה לסיים במקום הרביעי בליגת העל הספרדית, כקלעי השני של הקבוצה (אחרי ניק קיינר-מדלי) עם ממוצע של 10.6 נקודות למשחק בשתי המסגרות. בשתי העונות הודחה מלאגה מהיורוליג בשלב שמינית הגמר ("טופ 16").

### ליגת ה-NBA

בספטמבר 2014 חתם דרגיץ' על חוזה לשתי עונות בקבוצת פיניקס סאנס מליגת ה-NBA, בה שיחק אז אחיו גוראן דרגיץ'. ב-2 בינואר 2015 שיחקו זוראן וגוראן יחד עם האחים מרכוס ומרקיף מוריס למשך מספר דקות, במשחק מול פילדלפיה 76'; בכך, נרשמה הפעם הראשונה בהיסטוריית ה-NBA בה שני זוגות אחים משתתפים יחד במשחק עבור אותה קבוצה. בסך הכול שותף דרגיץ' בשישה משחקים במדי הסאנס, וקלע נקודה אחת בממוצע למשחק.

בפברואר 2015 הועבר זוראן יחד עם אחיו גוראן למיאמי היט, במסגרת טרייד משולש בו הייתה מעורבת גם ניו אורלינס פליקנס. לאחר שלא קלע אף נקודה בתשעת משחקיו הראשונים במיאמי, זכה ל-40 דקות משחק במשחקו העשירי והאחרון בקבוצה, מול פילדלפיה, וקלע 22 נקודות. בסיום העונה הועבר בטרייד לבוסטון סלטיקס, ושוחרר ממנה באופן מידי.

### החזרה לאירופה

באוגוסט 2015 חזר לשחק באירופה, כאשר חתם על חוזה בקבוצת חימקי מוסקבה.

ביולי 2016 עבר לשחק באולימפיה מילאנו, עמה זכה בגביע האיטלקי לאחר שגברה במשחק הגמר על דינמו סאסארי.

בנובמבר 2017 חתם על חוזה בקבוצת אנאדולו אפס הטורקית. קבוצתו סיימה את עונת 2017/2018 במקום השלישי בלבד בליגת העל הטורקית, אולם זכתה בגביע הטורקי לאחר שגברה על טופאש בורסה במשחק גמר הגביע. דרגיץ' עצמו שותף רק בחציה הראשון של אותה עונה, בשל קרע ברצועה הצולבת הקדמית.

בינואר 2019, לאחר שהחלים מהפציעה ברגלו, הצטרף לקבוצת פלקנסטרו טריאסטה האיטלקית.

את עונת 2019/2020 החל בקבוצת רטיופארם אולם מליגת העל הגרמנית, וב-15 משחקיו בקבוצה הצטיין עם ממוצע של 19.9 נקודות למשחק.

בינואר 2020 עזב את אולם, ועבר לשחק בסאסקי בסקוניה הספרדית. בסיום אותה עונה זכה עם קבוצתו באליפות הליגה הספרדית, לאחר שגברה על ברצלונה בתוצאה 69–67 במשחק גמר הפלייאוף.

נבחרת סלובניה
-------------

דרגיץ' יצג את נבחרת סלובניה בכדורסל ביורובאסקט 2011, ביורובאסקט 2013 וביורובאסקט 2015. בשלושת הטורנירים רשם ממוצע כולל של 10.7 נקודות בממוצע למשחק. כמו כן שיחק דרגיץ' עם סלובניה במשחקי גביע העולם בכדורסל 2014, אותם סיימה במקום השביעי – הישגה הגדול ביותר בטורניר. לאורך הטורניר היה הקלעי השני של נבחרתו, אחרי אחיו גוראן, עם ממוצע של 12.9 נקודות למשחק.

סטטיסטיקות הקריירה
------------------

### ביורוליג

| עונה | קבוצה | משחקים | חמישייה | דקות |  % לשתיים |  % לשלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2012/2013 | אוניקאחה מאלגה | 22 | 13 | 16.3 | 0.532 | 0.129 | 0.741 | **3.0** | 0.5 | 0.7 | 0.0 | 4.5 |
| 2013/2014 | אוניקאחה מאלגה | 22 | **19** | 22.9 | 0.451 | 0.354 | 0.703 | 2.7 | 1.6 | 0.7 | 0.1 | **10.9** |
| 2015/2016 | חימקי מוסקבה | **24** | 5 | 16.7 | **0.613** | 0.338 | 0.622 | 2.5 | 0.8 | **0.8** | 0.0 | 8.0 |
| 2016/2017 | אולימפיה מילאנו | 23 | 14 | 19.2 | 0.542 | 0.296 | 0.727 | 2.2 | 0.7 | 0.7 | **0.2** | 7.0 |
| 2017/2018 | אנאדולו אפס | 14 | 10 | **28.1** | 0.540 | 0.304 | **0.853** | 2.1 | **2.7** | **0.8** | 0.1 | 10.6 |
| 2019/2020 | סאסקי בסקוניה | 5 | 1 | 17.4 | 0.375 | **0.357** | 0.706 | 2.0 | 0.4 | 0.6 | 0.0 | 7.8 |
| **קריירה** |  | 110 | 62 | 19.9 | 0.521 | 0.308 | 0.718 | 2.5 | 1.1 | 0.7 | 0.1 | 8.0 |

### בעונה הסדירה של ה-NBA

| עונה | קבוצה | משחקים | חמישייה | דקות |  % מהשדה |  % לשלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2014/2015 | פיניקס סאנס | 6 | 0 | 2.2 | 0.250 | 0.000 | 0.667 | 0.5 | 0.2 | 0.0 | 0.0 | 1.0 |
| מיאמי היט | 10 | 1 | 6.2 | 0.409 | 0.333 | 0.500 | 0.5 | 0.4 | 0.2 | 0.0 | 2.2 |
| **קריירה** |  | 16 | 1 | 4.7 | 0.367 | 0.214 | 0.600 | 0.5 | 0.3 | 0.1 | 0.0 | 1.8 |

קישורים חיצוניים
----------------

ויקישיתוף מדיה וקבצים בנושא **זוראן דרגיץ'** בוויקישיתוף
* זוראן דרגיץ', ברשת החברתית אקס (טוויטר)
* זוראן דרגיץ', ברשת החברתית אינסטגרם
* פרופיל, באתר Basketball-Reference
* פרופיל אולימפי, באתר olympedia.org
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר ESPN
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)

הערות שוליים
------------

1. ↑  סטטיסטיקות הקריירה של דרגיץ', באתר היורוליג
2. ↑  דרגיץ' חותם על חוזה באוניקאחה מלאגה, באתר היורוליג, 21 באוגוסט 2012
3. ↑  דרגיץ' חותם על חוזה בפיניקס, באתר הקבוצה, 29 בספטמבר 2014
4. ↑  סיכום המשחק בין פיניקס לפילדלפיה, באתר brightsideofthesun.com,‏ 2 בינואר 2015
5. ↑  מיאמי מצרפת את גוראן וזוראן דרגיץ', באתר הקבוצה, 19 בפברואר 2015
6. ↑  סיכום המשחק בין מיאמי לפילדלפיה, באתר ESPN,‏ 16 באפריל 2015
7. ↑  בוסטון משחררת את דרגיץ', באתר הקבוצה, 10 באוגוסט 2015
8. ↑  דרגיץ' חותם על חוזה בחימקי מוסקבה, באתר היורוליג, 13 באוגוסט 2015
9. ↑  דרגיץ' חותם על חוזה באולימפיה מילאנו, באתר היורוליג, 7 ביולי 2016
10. ↑  דרגיץ' חותם על חוזה באנאדולו אפס, באתר היורוליג, 21 בנובמבר 2017
11. ↑  דרגיץ' סובל מקרע ברצועה הצולבת הקדמית, באתר היורוליג, 20 בפברואר 2018
12. ↑  דרגיץ' מסכם על חוזה בטריאסטה, באתר sportando.basketball,‏ 3 בינואר 2019
13. ↑  דרגיץ' חותם ברטיופארם אולם, באתר היורוקאפ, 6 באוגוסט 2019
14. ↑  דרגיץ' חותם על חוזה בסאסקי בסקוניה, באתר היורוליג, 30 בינואר 2020
15. ↑  פרופיל של זוראן דרגיץ', באתר פיב"א
16. ↑  זוראן דרגיץ' בטורניר גביע העולם 2014, באתר פיב"א